text: Vagn har fået sine vielsesringe igen
  28 november 2016 kl. 13.06
  Den efterlyste ejer af de to vielsesringe er nu fundet takket være lokale og sociale medier.
  Onsdag udsendte Sydøstjyllands Politi en efterlysning af ejeren til to vielsesringe med "Vagn" og "Grethe" indgraveret. 
  Mandag kom Vagn forbi politistationen i Fredericia efter sine ringe. 
  Ifølge Fredericia Lokalpoliti  havde Vagn ikke selv set, efterlysningen på de lokale og sociale medier, men han blev kontaktet af en bekendt, der havde.
  - Efterlysningen har haft en afgørende betydning i sagen. Uden den havde vi ikke fundet Vagn, siger vicepolitiinspektør i Fredericia Lokalpoliti, Peter Balsgaard Nielsen, til TV SYD.
  Han bekræfter også, at vielsesringene er forsvundet fra et indbrud på ejerens bopæl i Fredericia.
  